דובוב בן ה-28 ישמש כיו”ר פורום הצעירים של הבית היהודי לאחר שקיבל 52 קולות וגבר על גרמי סלטן שקיבל 23 קולות.לאחר הזכייה אמר דובוב:”מעכשיו מתחילים לעבוד למען הצעירים באחריות גדולה”.
היום, יום ג’ (יב’ באב, 28.07.15), נערכו הבחירות ליו”ר פורום הצעירים של הבית היהודי, בהן השתתפו חברי מרכז הבית היהודי בגילאי 35 ומטה. יו”ר פורום הצעירים הנבחר הוא יונתן דובוב שקיבל 52 קולות וגבר על ג’רמי סלטן שקיבל 23 קולות.ההכרזה על הזוכה התקיימה במשרדי המפלגה בראש העין בהשתתפות השר בנט וחברי הכנסת.
דובוב תושב פ”ת, בן 28. מנכ”ל ומייסד מתחם “גולה” בפ”ת, בוגר L.L.B במשפטים. לשעבר מנכ”ל “בצדק”- עמותה למדיניות יהודית. שירת בקבע בפרוייקט “נתיב” כמפקד וקצין הדרכה והוא בעל טור פופולרי במצב הרוח, NRG ועיתון מוצ”ש.
דובוב אמר כי: “צעירי הבית היהודי הוכיחו היום כי הרוח הצעירה של המפלגה נושבת, חיה ונושמת. אמרתי בתחילת הדרך כי האחדות בתוך המחנה חשובה לי, ובאמת הצלחנו לגבש קבוצה חזקה של דמויות צעירות שהלכו יחד למען מטרה חשובה. מעכשיו מתחילים לעבוד למען הצעירים באחריות גדולה ובאהבה עוד יותר גדולה. תודה לכל השותפים שליוו אותי, לאלה שנתנו כתף ועזרו במטה, וכמובן לאנשי המפלגה ובראשם המנכ”ל ניר אורבך והיו”ר נפתלי בנט” מעכשיו מתחילים לעבוד לטובת הציבור”.
יו”ר מפלגת הבית היהודי, שר החינוך נפתלי בנט אמר כי: “אני מברך את יונתן שהוא פצצת אנרגיה ועשייה. הבית היהודי נמצאת היום בעמדת ההשפעה החזקה ביותר אי פעם בציבוריות הישראלית והתגייסות הצעירים היא חלק גדול בתנופה הגדולה. שיהיה ליונתן בהצלחה”.
מנכ”ל מפלגת הבית היהודי, ניר אורבך: “פורום הצעירים בבית היהודי הוא אחד הגופים המשמעותיים של המפלגה ושלושת המועמדים שמתמודדים הם אנשים ראויים ביותר. היו”ר שיבחר יהווה כתובת לפעילות הצעירים בתוך הבית היהודי ומול ציבור המתפקדים והבוחרים. הצלחת הפורום היא אינטרס מובהק של המפלגה.” הבחירות לפורום הצעירים מהווים למעשה את יריית הפתיחה לבחירות לשאר מוסדות המפלגה כפי שנקבע בחוקה החדשה.